b'\n_START_ARTICLE_\nPetri Laaksonen\n_START_PARAGRAPH_\nPetri Kari Olavi Laaksonen (s. 7. elokuuta 1962 Sauvo) on turkulaisl\xc3\xa4ht\xc3\xb6inen muusikko (tenori). _NEWLINE_Laaksonen kirjoitti ylioppilaaksi 1981 ja valmistui Turun yliopistosta kasvatustieteiden kandidaatiksi 1986. Musiikkia h\xc3\xa4n opiskeli Paimion musiikkikoulussa, Turun konservatoriossa, Helsingin konservatoriossa ja Sibelius-Akatemiassa. Ty\xc3\xb6uransa h\xc3\xa4n aloitti Helsingin Laajasalon yl\xc3\xa4asteen ja lukion musiikinopettajana 1987 ja siirtyi vapaaksi laulajaksi ja s\xc3\xa4velt\xc3\xa4j\xc3\xa4ksi 1994._NEWLINE_Laaksosen s\xc3\xa4velt\xc3\xa4j\xc3\xa4nura alkoi vuonna 1985, kun Sonja Lumme voitti Laaksosen esikoiss\xc3\xa4velm\xc3\xa4ll\xc3\xa4 \xe2\x80\x9dEl\xc3\xa4k\xc3\xb6\xc3\xb6n el\xc3\xa4m\xc3\xa4\xe2\x80\x9d Suomen euroviisukarsinnat. Ruotsissa pidetyss\xc3\xa4 finaalissa Lumme sijoittui 9. sijalle. Vuonna 1987 Laaksonen voitti Eurovision laulukilpailun Suomen karsinnat Virve Rostin esitt\xc3\xa4m\xc3\xa4ll\xc3\xa4 s\xc3\xa4velm\xc3\xa4ll\xc3\xa4 \xe2\x80\x9dSata salamaa\xe2\x80\x9d esitt\xc3\xa4m\xc3\xa4n kappaleen, joka niin ik\xc3\xa4\xc3\xa4n voitti oman vuotensa karsinnan. Belgian finaalissa Virve sijoittui sijalle 15. _NEWLINE_Vuonna 1993 h\xc3\xa4net valittiin Tapsan Tahtien Vuoden laulelmantekij\xc3\xa4ksi._NEWLINE_Laaksonen julkaisi ensimm\xc3\xa4isen albuminsa \xe2\x80\x9dT\xc3\xa4\xc3\xa4ll\xc3\xa4 Pohjant\xc3\xa4hden alla\xe2\x80\x9d vuonna 1994. Levyn nimikkos\xc3\xa4velm\xc3\xa4st\xc3\xa4 on muodostunut t\xc3\xa4rke\xc3\xa4 osa Laaksosen uraa. Albumi myi kultaan ja platinaan oikeuttavan m\xc3\xa4\xc3\xa4r\xc3\xa4n. S\xc3\xa4velm\xc3\xa4 on totuttu kuulemaan niin kirkko- ja joulukonserteissakin. Laulu on julkaistu muun muassa vuonna 2010 ilmestyneess\xc3\xa4 Hopeinen laulukirja: 180 suosikkilaulua -kirjassa. Jo t\xc3\xa4t\xc3\xa4 aikaisemmin 1994 Petri Laaksonen julkaisi Anna-Mari Kaskisen sanoittaman Mukulamessu-levyn. Vuonna 1995 ilmestyi Sininen hetki -levy, joka ylsi my\xc3\xb6hemmin kultalevymyyntiin._NEWLINE_Vuonna 1996 ilmestynyt Janoinen syd\xc3\xa4n sis\xc3\xa4lsi lukuisan m\xc3\xa4\xc3\xa4r\xc3\xa4n tarttuvia, melodisia s\xc3\xa4vellyksi\xc3\xa4. K\xc3\xb6yh\xc3\xa4n ralli, Kes\xc3\xa4, \xc3\xa4l\xc3\xa4 mee, Yh\xc3\xa4 uudelleen kanssasi l\xc3\xa4htisin, Gabriela, Kev\xc3\xa4\xc3\xa4n leikit ja Aamuy\xc3\xb6 osoittivat Laaksosen ammattitaidon. Levy on myynyt kultaa._NEWLINE_Laaksonen on tunnettu my\xc3\xb6s hengellisen musiikin s\xc3\xa4velt\xc3\xa4j\xc3\xa4n\xc3\xa4 ja esitt\xc3\xa4j\xc3\xa4n\xc3\xa4. Vuonna 2007 ilmestynyt Katso, sin\xc3\xa4 el\xc3\xa4t -levy on ollut menestys kirkkokonserttien yhteydess\xc3\xa4. H\xc3\xa4nen tekemi\xc3\xa4\xc3\xa4n lauluja lauletaan usein esimerkiksi tuomasmessuissa. H\xc3\xa4n on my\xc3\xb6s Helsingin Tuomiokirkkoseurakunnan seurakuntaneuvoston sek\xc3\xa4 Helsingin yleisen kirkkovaltuuston j\xc3\xa4sen._NEWLINE_Petri Laaksonen on s\xc3\xa4velt\xc3\xa4nyt musiikkia my\xc3\xb6s n\xc3\xa4ytelmiin "Kadonnut \xc3\xa4\xc3\xa4ni" (1988), "Silkkikivi" (2000), "Levottomat sielut" (2006), "Paksun Kertun balladi" (2007), "Y\xc3\xb6n halki saapukaa" (2007) ja "Pyh\xc3\xa4tt\xc3\xb6mien kyl\xc3\xa4" (2008). Laaksonen toimii my\xc3\xb6s vuonna 1991 perustamansa Laaksosen entisist\xc3\xa4 oppilaista koostuvan mieskuoro K\xc3\xb6nsikk\xc3\xa4iden johtajana.'